rett til helsehjelp
Store norske leksikon,Jus,Helserett
Rett til øyeblikkelig hjelp og nødvendig helsehjelp fra den kommunale helse- og omsorgstjenesten følger av pasient- og brukerrettighetsloven § 2-1 a. Rett til øyeblikkelig hjelp og nødvendig helsehjelp fra spesialisthelsetjenesten følger av pasient- og brukerrettighetsloven § 2-1 b.
Øyeblikkelig hjelp En pasient har rett til øyeblikkelig hjelp når helsehjelpen er påtrengende nødvendig. Når helsehjelpen er påtrengende nødvendig foreligger det en øyeblikkelig hjelp-situasjon. Både den kommunale helse- og omsorgstjenesten og spesialisthelsetjenesten har plikt til å kunne gi pasienter øyeblikkelig hjelp. Plikten til å ha et tilbud om slik hjelp følger for kommunen av helse- og omsorgstjenesteloven § 3-5 og for spesialisthelsetjenesten er det regulert i spesialisthelsetjenesteloven § 3-1. Helsepersonell har også en slik plikt til å gi øyeblikkelig hjelp når helsehjelpen er påtrengende nødvendig etter helsepersonelloven § 7. Nødvendig helsehjelp En pasient har rett til nødvendig helsehjelp fra den kommunale helse- og omsorgstjenesten. Pasienten har i slike situasjoner et konstatert behov for helsehjelp basert på en helsefaglig vurdering av behov. Hvor mye hjelp en pasient trenger og hvor avansert hjelpen må være skal avgjøres gjennom en konkret helsefaglig vurdering.En pasient har videre rett til nødvendig helsehjelp fra spesialisthelsetjenesten når man for det første forventer at pasienten vil ha nytte av helsehjelpen («forventet nytte»), og for det andre at kostendene ved helsehjelpen ikke er urimelig høye i forhold til den mulige bedringen pasienten oppnår («kostnadene står i rimelig forhold til tiltakets effekt»).I prioriteringsforskriften (§ 2) er det kriterier som sier noe om hva som skal til for at det foreligger «forventet nytte av helsehjelpen». Prioriteringsforskriften sier også noe om hvem som skal prioriteres først blant pasienter med rett til nødvendig helsehjelp. Rett til nødvendig helsehjelp fra spesialisthelsetjenesten skal gis innen en fastsatt frist som anses faglig forsvarlig. Les mer i Store norske leksikon helsehjelp Eksterne lenker Pasient- og brukerrettighetsloven (lovdata.no)  Helse- og omsorgstjenesteloven (lovdata.no)  Helsepersonelloven (lovdata.no)  Prioriteringsforskriften (lovdata.no)